हायर सेकंडरी परीक्षा शुरू; छात्रों के जूते-मोजे और चप्पल तक उतरवाई
मध्यप्रदेश माध्यमिक शिक्षा मंडल (मप्र माशिमं) की हायर सेकंडरी परीक्षा हिंदी के आसान पर्चे के साथ बुधवार को शुरू हुई। हालांकि भोपाल संभाग के दो जिलों में नकल के पांच प्रकरण दर्ज किए गए। जबकि प्रदेश भर में यह आंकड़ा 200 से ज्यादा रहा। भोपाल के डीईओ धर्मेंद्र शर्मा के अनुसार जिले में नकल का एक भी प्रकरण नहीं बना। पर्चे के दौरान केंद्रों पर खासी सख्ती देखी गई और छात्रों के जूते-मोजे तक उतरवाए गए। गुरुवार से हाईस्कूल की परीक्षा शुरू हो रही है।
माशिमं की बोर्ड परीक्षा में बुधवार को विशिष्ट हिंदी का पहला पेपर था। विद्यार्थियों ने पेपर को आसान बताया। इस परीक्षा में प्रदेश भर के 7 लाख 18 हजार परीक्षार्थी शामिल हुए, जबकि राजधानी में इनकी संख्या करीब 17 हजार थी। यहां पर परीक्षा का आयोजन 105 केंद्रों पर किया गया।
इस तरह बने नकल प्रकरण: परीक्षा में पहले दिन प्रदेश भर में दो सौ से अधिक नकल प्रकरण बने। सर्वाधिक नकल प्रकरण मुरैना में 47 बनाए गए। इसके अलावा डिंडोरी में 36, जबलपुर में 28, भिंड में 32 प्रकरण दर्ज किए गए। भोपाल संभाग के अंतर्गत राजगढ़ व रायसेन जिले में पांच नकल प्रकरण बने। हायर सेकंडरी का अगला पर्चा 3 मार्च को विशिष्ट भाषा अंग्रेजी का होगा।
हाईस्कूल का पहला पर्चा आज
माशिमं की हाईस्कूल परीक्षा तीसरी भाषा (सामान्य) संस्कृत, उर्दू, मराठी, बंगाली, गुजराती, तेलगू, तमिल, पंजाबी, सिन्धी, मलयालम, पर्शियन, अरेबिक, फ्रेंच, रशियन, कन्नड़ एवं उड़िया के पर्चे के साथ गुरुवार को शुरू होगी। इसका समय सुबह 8.30 से 11.30 तक रहेगा। भोपाल जिले में करीब 25 हजार विद्यार्थी इस परीक्षा में शामिल होंगे।
105 केंद्रों पर 17 हजार ने दी परीक्षा
कमला नहेरू स्कूल में परीक्षा देते छात्र और बाहर रखे जूते चप्पल ।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva